
REGULI DE AMENDARE

1. Responsabil pentru menținerea relevanței prezentului document este Șeful Direcției Supraveghere Economică și Management Financiar.
2. Prezentul document poate fi modificat exclusiv prin amendament. Amendamentul se aprobă prin Ordin al Directorului Autorității Aeronautice Civile.
3. PI poate fi modificată ori de câte ori se consideră necesar, iar numerotarea edițiilor ulterioare se stabilește astfel încât să asigure trasabilitatea completă a modificărilor efectuate.
4. Prezentul document se supune revizuirii ori de câte ori este necesar, în special în următoarele situații:
· au intervenit modificări în legislația națională relevantă; 
· au fost operate modificări în actele normative tehnice aplicabile; 
· au intervenit modificări în documentele și procedurile interne ale Direcției Supraveghere Economică și Management Financiar; 
· este necesară actualizarea conținutului documentului în funcție de evoluțiile instituționale sau operaționale. 
5. Se emite o nouă ediție a PI în cazul în care volumul modificărilor depășește 30% din conținutul documentului.
6. Responsabilitatea pentru păstrarea și utilizarea versiunii actualizate a documentului revine fiecărui utilizator al acestuia.

Capitolul I
PREVEDERI GENERALE
Definiții și abrevieri

1. În sensul prezentei Proceduri Interne (în continuare PI) se aplică definițiile prevăzute în art.5 al Codului aerian nr.301/2017, art.7 al Metodologiei privind baza de calcul și aprobare a taxelor pentru serviciile aeroportuare și de navigație aeriană, aprobată prin Hotărârea Guvernului Republicii Moldova nr.476/2016, cu modificările ulterioare.
1.1. Servicii aeroportuare (SA) – servicii puse la dispoziția operatorului aerian legate de aterizarea, decolarea, iluminarea, gararea, securizarea aeronavelor, precum și servicii aferente deservirii pasagerilor, bagajelor, mărfurilor și poștei.
1.2. Entitate de administrare a aeroportului (Aeroport)- entitate certificată de către Autoritatea Aeronautică Civilă care, pe lângă alte activități sau, după caz, are ca obiectiv, administrarea și gestionarea infrastructurilor unui aeroport, sau ale unei rețele de aeroporturi, precum și coordonarea și controlul activităților operatorilor aerieni prezenți în aeroporturile sau în rețeaua de aeroporturi în cază.
1.3. Tarife pentru serviciile aeroportuare- prelevare obținută în beneficiul entității de administrare a aeroportului și plătită de către utilizatorii aeroportului pentru utilizarea facilităților și a serviciilor care le sunt puse la dispoziție în exclusivitate de entitatea de administrare a aeroportului și care au legătură cu aterizarea, decolarea, iluminarea și gararea aeronavelor și cu deservirea pasagerilor și a mărfurilor.
1.4.Utilizator al aeroportului- orice persoană fizică sau juridică, care operează sau propune operarea uneia sau mai multor aeronave, inclusiv responsabilă pentru transportul pe calea aerului a pasagerilor, corespondenței  și/sau mărfurilor către sau de la aeroportul în cază.
1.5. Masă maximă la decolare (MTOM) – greutatea aeronavei indicată în certificatul de navigabilitate al aeronavei sau în alt document care conține datele respective.
1.6. Plan investițional – document aprobat care reflectă investițiile necesare pentru dezvoltarea și modernizarea infrastructurii aeroportuare și a serviciilor aeroportuare.

2. Următoarele abrevieri sunt utilizate în cuprinsul acestei proceduri:
2.1. AAC - Autoritatea Aeronautică Civilă
2.2. Aeroport- Entitate de administrare a aeroportului
2.3. OACI - Organizația Aviației Civile Internaționale
2.4. DSEMF-Direcția supraveghere economică și management financiar
2.6. DA-Direcția Aeroporturi
2.7. MIDR- Ministerul Infrastructurii și Dezvoltării Regionale
2.8. APP- Agenția Proprietății Publice 


    
Sarcina
3. Scopul este de a stabili procedura de implementare a prevederilor Hotărârii Guvernului nr.  476/2016 cu privire la aprobarea Metodologiei privind baza de calcul și aprobarea taxelor pentru serviciile aeroportuare și de navigație aeriană , cu modificările ulterioare și Codul aerian al Republicii Moldova nr. 301/2017 cu modificările ulterioare, precum și a actelor de referință enumerate în pct.10 din prezenta procedură.
4. Prezenta procedură are ca sarcină stabilirea responsabilităților, obligațiilor și acțiunilor AAC și ale Aeroportului în procesul de formare, prezentare, evaluare și coordonare a bazei de cost și a tarifelor pentru serviciile aeroportuare. 
5. Necesitatea efectuării evaluării rezultă din atribuțiile Autorității Aeronautice Civile privind verificarea bazei de cost și coordonarea tarifelor pentru serviciile aeroportuare, în conformitate cu Codul aerian nr. 301/2017 și Hotărârea Guvernului nr. 476/2016.
6. Rezultatul evaluării, în conformitate cu pct. 76 din Hotărârea Guvernului nr. 476/2016, constă în determinarea strictului necesar al cheltuielilor direct aferente prestării serviciilor aeroportuare, precum și a unui nivel de rentabilitate care să asigure realizarea Planului investițional anual, aprobat în modul stabilit.
7. În aplicarea prezentei proceduri, AAC  solicită de la  Aeroport prezentarea de informații și materiale suplimentare (date, justificări, descrieri, analize, evaluări, documente justificative etc.), considerate necesare în funcție de circumstanțele specifice, cu respectarea cadrului normativ aplicabil.
Domeniul de aplicare
8. Prezenta PI stabilește succesiunea acțiunilor desfășurate de AAC în procesul de evaluare a corectitudinii determinării bazei de cost și a nivelului tarifelor pentru serviciile aeroportuare.
9. Procedura se aplică, după cum urmează:
Aeroport , responsabil de:
· elaborarea și fundamentarea bazei de cost; 
· calcularea și propunerea tarifelor pentru serviciile de aterizare, pasageri, pentru asigurarea securității aeronautice, pentru staționarea supra limită a aeronavei;
· prezentarea acestora către AAC spre evaluare și coordonare.
AAC,  responsabil de:
· analizează și verifică corectitudinea formării mărimii tarifelor pentru serviciile de aterizare, pasageri, pentru asigurarea securității aeronautice, pentru staționarea supra limită a aeronavei ; 
· examinarea bazei de cost și a nivelului de rentabilitate; 
· coordonarea nivelului tarifelor pentru serviciile de aterizare, pasageri, pentru asigurarea securității aeronautice, pentru staționarea supra limită a aeronavei, prestate de Aeroport.
10. Avizul AAC la proiectul bazei de cost și a mărimii tarifelor la serviciile aeroportuare se prezintă către MIDR spre aprobarea ulterioară în conformitate art. 36 alin. (1) din Codul aerian și pct. 80 din HG nr.476/2016.

Documente de referință
11. Prezenta procedură este elaborată în conformitate și întru executarea prevederilor următoarelor acte normative și documente de referință:
11.1.  Doc. 9082 – „Politica OACI în domeniul taxelor aeroportuare și pentru serviciile de navigație aeriană”;
11.2.  Doc 9562 „Manualul privind economia aeroporturilor” 
11.3.  Codul aerian al Republicii Moldova nr. 301/2017, în special prevederile relevante privind reglementarea economică a serviciilor aeroportuare;
11.4.  Hotărârea Guvernului nr. 133/2019 cu privire la organizarea și funcționarea Autorității Aeronautice Civile, în special atribuțiile privind supravegherea economică;
11.5.  Metodologia privind baza de calcul și aprobarea taxelor pentru serviciile aeroportuare și de navigație aeriană, aprobată prin Hotărârea Guvernului Republicii Moldova nr. 476 din 20.04.2016, cu modificările și completările ulterioare.
11.6. Ordinul MIDR cu privire la Programul de facilități și scutiri la achitarea tarifelor pentru serviciile aeroportuare, aprobat întru executarea p.2-5 ale HG 476/2016.

Capitolul II
ETAPELE PROCESULUI DE VERIFICARE

Etapa de pregătire
12. Scopul acestei etape este asigurarea pregătirii, în timp util și în condiții de calitate, a documentației necesare pentru desfășurarea procesului de evaluare și apreciere a bazei de cost, a prognozei indicatorilor economici și a calculării tarifelor pentru aeroportuare.
13. În cadrul acestei etape, Solicitantul - Aeroportul - colectează, analizează și generalizează informațiile relevante pentru fundamentarea calculelor și întocmește pachetul de documente ce urmează a fi prezentat AAC în conformitate cu PI AAC MD, până la data de  01 noiembrie.
14. Pachetul de documente include, în mod obligatoriu:
14.1  Analiza veniturilor și cheltuielilor aferente ultimilor 3 ani de gestiune, precum și prognoza indicatorilor financiari pentru anul următor, conform Anexei nr. 1; 
14.2 Analiza indicatorilor financiari efectivi în corelație cu tarifele aplicate pentru serviciile aeroportuare în ultimii 3 ani, conform Anexei nr. 2; 
14.3  Analiza proiectului de formare a bazei de cost pentru tarifele serviciilor aeroportuare pentru anul următor, însoțită de justificările și fundamentările corespunzătoare; 
14.4 Planul investițional anual, aprobat de Consiliul de Administrare, cu indicarea surselor de finanțare, precum și raportul privind realizarea Planului investițional pentru perioada de gestiune precedentă, care va include: 
· investițiile planificate și cele realizate efectiv; 
· valoarea acestora; 
· gradul de realizare a obiectivelor stabilite; 
· termenul de executare
14.5.  Avizele utilizatorilor serviciilor aeroportuare, obținute în cadrul procedurii de consultare a proiectului bazei de cost, prezentate într-un tabel de concordanță care reflectă modul de examinare a observațiilor și propunerilor acestora. 
14.6.  La solicitarea DSEMF pentru clarificări suplimentare, sau la inițiativa Aeroportului, pot fi prezentate și alte documente relevante, inclusiv, dar fără a se limita la:
· informații privind creanțele și/sau restanțele; 
· condițiile de rambursare a obligațiilor financiare; 
· contracte privind serviciile achiziționate; 
· surse de finanțare și contracte de credit; 
· acorduri de eșalonare a plăților.
Evaluarea conformității datelor prezentate
15. Responsabilii din cadrul DSEMF, în termen de 30 zile efectuează examinarea preliminară a documentației depuse, în vederea verificării plenitudinii, corectitudinii și conformității acesteia cu cerințele cadrului normativ aplicabil.
16. În cazul în care se constată lipsa unor informații sau documente obligatorii, prevăzute expres de cadrul normativ, ori existența unor erori sau neconformități, DSEMF suspendă termenul de examinare pe o perioadă de cel mult 15 zile lucrătoare și informează neîntârziat Aeroportul. Notificarea va conține, în mod obligatoriu:
· temeiul suspendării; 
· descrierea neconformităților identificate; 
· termenul acordat pentru remediere; 
· acțiunile necesare pentru reluarea procesului de examinare. 
17. Procedura de examinare se reia după înlăturarea neconformităților de către Aeroport și retransmiterea către AAC a pachetului de documente complet și corectat.
18. Documentația se consideră acceptată pentru examinare doar din momentul depunerii integrale a tuturor documentelor și informațiilor necesare, în conformitate cu cerințele stabilite.
19. În lipsa obiecțiilor sau după remedierea neajunsurilor constatate, documentația este transmisă inspectorilor desemnați din cadrul DSEMF pentru etapa de analiză și evaluare detaliată a bazei de cost și a tarifelor propuse.
20. In caz de neprezentare in perioada de 15 zile lucrătoare a informației sau documentelor obligatorii, AAC va informa MIDR și APP despre acest fapt, argumentând în ce măsură lipsa informației sau documentelor adiționale împiedică exercitarea atribuțiilor de avizare  a bazei de cost și a mărimii tarifelor la serviciile aeroportuare, propuse spre aprobare.  
Etapa evaluării bazei de cost și a prognozei traficului
21. În cadrul acestei etape, responsabilii din cadrul DSEMF efectuează analiza detaliată a indicatorilor de volum, a prognozei traficului și a bazei de cost, în vederea verificării corectitudinii determinării tarifelor pentru serviciile de aterizare, pasageri, pentru asigurarea securității aeronautice, pentru staționarea supralimită a aeronavei.
Evaluarea indicatorilor de volum
22. Corectitudinea calculării prognozei indicatorilor de volum, utilizați la determinarea ratei unitare a tarifelor, se evaluează în baza următoarelor criterii:
22.1.  Se verifică corectitudinea datelor prezentate privind numărul realizat de pasageri (pentru serviciile de pasageri, pentru asigurarea securității aeronautice); 
22.2.  Se verifică corectitudinea datelor prezentate privind masa maximă la decolare (MTOM) cumulată (pentru serviciile de aterizare, pentru asigurarea securității aeronautice, pentru staționarea supralimită a aeronavei), aferente ultimilor 3 ani de gestiune și perioadei efective de 9 luni a anului de gestiune; 
22.3. Se verifică corectitudinea determinării ratei medii de creștere a indicatorilor de volum în dinamică, calculată pentru ultimii 3 ani și pentru perioada de 9 luni a anului de gestiune; 
22.4. Prognoza indicatorilor de trafic se verifică prin raportare la datele istorice, tendințele pieței, documentele justificative prezentate de aeroport și criteriile prevăzute de Hotărârea Guvernului nr.476/2016.
22.5. Prognoza dinamicii indicatorilor de trafic de trafic urmează a fi corelată cu prognoza dinamicii medii a traficului, prezentată de EUROCONTROL pentru anul următor.  

Evaluarea cheltuielilor
23. Evaluarea nivelului tarifelor pentru serviciile aeroportuare se realizează prin determinarea strictului necesar al cheltuielilor direct aferente prestării acestor servicii, la care se adaugă un nivelul rentabilității determinat conform prevederilor HG nr.476/2016, necesar pentru asigurarea implementării Planului investițional anual aprobat.
23.1. Responsabilii din cadrul DSEMF verifică corectitudinea determinării rentabilității incluse în baza de cost și a costului capitalului aferent investițiilor necesare pentru menținerea și dezvoltarea serviciilor aeroportuare.
23.2. Nivelul rentabilității se examinează prin prisma necesității asigurării sustenabilității financiare a Aeroportului și implementării Planului investițional aprobat.
23.3. Nu se admit includerea în baza de cost a unor elemente de rentabilitate care nu sunt justificate prin investiții, obligații financiare sau necesități operaționale aferente serviciilor aeroportuare.
23.4. DSEMF poate solicita documente suplimentare privind calculul costului capitalului, contractele de credit, sursele de finanțare și justificarea rentabilității propuse.
	
	
Gradul de detaliere a costurilor

24. Verificarea bazei de cost se efectuează prin analiza detaliată a fiecărui articol de cheltuieli, în conformitate cu următoarele principii:
24.1 Baza de cost include totalitatea costurilor aferente furnizării serviciilor aeroportuare, inclusiv: 
· costuri de capital; 
· amortizarea activelor; 
· costuri de operare, întreținere, administrare și management; 
24.2  Sunt eligibile doar costurile aferente serviciilor și facilităților efectiv furnizate, costurile nejustificate sau excesive (de construcție, exploatare sau întreținere) se exclud; 
23.3.  Costurile aferente serviciilor furnizate la cererea operatorilor aerieni, precum și cele suportate direct de aceștia, nu se includ în baza de cost; 
23.4. Costurile sunt identificate distinct, după cum urmează: 
· pentru serviciile de aterizare, pasageri, pentru asigurarea securității aeronautice, pentru staționarea supralimită a aeronavei; 
· pentru etapele operaționale (control de aerodrom); 
23.5. Costurile aferente măsurilor de securitate specifice domeniului aviației civile pot fi incluse, în măsura în care: 
· sunt legate direct de furnizarea serviciilor aeroportuare; 
· nu au fost deja incluse în alte mecanisme de finanțare; 
· sunt distincte de costurile de securitate aeroportuară; 
23.6.  Se verifică dacă aceste costuri sunt aferente serviciilor aeroportuare și sunt eligibile potrivit prevederilor HG nr.476/2016; 
23.7.  Se asigură transparența bazei de cost și a metodologiei de repartizare a costurilor între diferitele servicii; 
23.8.  Nu se admit subvenții încrucișate între serviciile aeroportuare;
23.9.  Costurile comune se repartizează proporțional, în baza unei metodologii transparente; 
23.10. Subvențiile încrucișate sunt permise doar în cadrul aceleiași categorii de servicii și doar dacă sunt justificate obiectiv și clar identificate. 

Evaluarea dinamicii cheltuielilor și a prognozei pentru anul următor
25. Responsabilii din cadrul  DSEMF verifică corectitudinea indicatorilor de volum utilizați la determinarea ratei unitare a tarifului pentru serviciile de aterizare, pasageri, pentru asigurarea securității aeronautice, pentru staționarea supralimită a aeronavei, ghidându-se de următoarele criterii:
25.1.  Se verifică corectitudinea datelor reflectate în tabelele aferente fiecărui articol de cheltuieli pentru ultimii 3 ani, precum și datele realizate în primele 9 luni ale anului de gestiune; 
25.2.  Se verifică corectitudinea atribuirii cheltuielilor și, după caz, cauzele modificării raportului dintre cheltuielile aferente serviciilor de aterizare, pasageri, pentru asigurarea securității aeronautice, pentru staționarea supralimită a aeronavei, inclusiv modul de separare a cheltuielilor care urmează a fi acoperite din alte surse; 
25.3. La determinarea valorilor fiecărui articol de cheltuieli, inclusiv a celor estimate pentru anul curent și a celor prognozate pentru anul următor, evoluția cheltuielilor estimate se verifică în baza documentelor justificative și a fundamentării economico-financiare prezentate de Aeroport.
25.4. Volumul cheltuielilor aferente planului investițional (finanțat din amortizarea acumulată, rentabilitatea prognozată, resurse proprii acumulate și resurse creditare confirmate în modul stabilit) se verifică sub aspectul corespunderii cu Planul investițional aprobat de Consiliul de administrație al Aeroportului; 
25.5. În cazul în care Aeroportul prezintă prognoze ale cheltuielilor în valori diferite de cele determinate conform metodologiei prevăzute mai sus, acesta va fi obligat să prezinte justificări detaliate, însoțite de calcule corespunzătoare (de exemplu: modificări de prețuri, modificarea argumentată a indicatorilor de volum, alte circumstanțe economice relevante). 

Deducerea mărimii tarifelor pentru serviciile aeroportuare
26. Responsabilii din cadrul DSEMF verifică corectitudinea calculării fiecărui tarif aferent serviciilor de aterizare, pasageri, pentru asigurarea securității aeronautice, pentru staționarea supralimită a aeronavei. Verificarea va cuprinde următoarele aspecte:
26.1. Se verifică corectitudinea determinării cheltuielilor operaționale directe pentru fiecare tip de serviciu: pasageri, pentru asigurarea securității aeronautice, pentru staționarea supralimită a aeronavei, de aterizare; 
26.2. Se verifică corectitudinea repartizării cheltuielilor indirecte și administrative comune între servicii; 
26.3. Se verifică corectitudinea alocării cheltuielilor aferente planului investițional pe fiecare tip de serviciu; 
27. Mărimea tarifelor se determină prin raportarea cheltuielilor atribuite fiecărui tip de serviciu la volumul prognozat al traficului, după cum urmează: 
27.1. Pentru serviciile de aterizare, pentru asigurarea securității aeronautice, pentru staționarea supralimită a aeronavei – la suma masei maxime de decolare (MTOM) prognozate; 
27.2. Pentru serviciile de pasageri,   – la numărul de pasageri transportați, prognozați. 
27.3. Pentru serviciul de asigurarea securității aeronautice -pasageri îmbarcați prognozați.
28. Tarifele pentru serviciile aeroportuare se verifică prin aplicarea formulelor prevăzute de Hotărârea Guvernului nr.476/2016, utilizând baza de cost aprobată și indicatorii de trafic corespunzători fiecărui serviciu.: 
Tarif aterizare = Cheltuieli totale aterizare / MTOM total prognozat
Tarif pasageri = Cheltuieli totale pasageri / Pasageri total transportați prognozat
Tarif pentru asigurarea securității aeronautice= Cheltuieli totale securitate pasageri/Pasageri îmbarcați prognozat;
Tarif pentru asigurarea securității aeronautice= Cheltuieli totale securitate cargo/tone cargo poștă transportată prognozat
Tarif pentru asigurarea securității aeronautice= Cheltuieli totale securitate fără încărcătură/MTOM prognozat
Tari pentru staționarea supralimită a aeronavei/ MTOM total prognozat

29. Se consideră acceptabile mărimile tarifelor care asigură acoperirea integrală a cheltuielilor directe și indirecte ale Aeroportului, a cheltuielilor aferente planului investițional, precum și a necesarului de venituri pentru acoperirea insuficienței de mijloace circulante proprii. 
30. În urma verificărilor efectuate, DSEMF elaborează prognoza bazei de cost și a traficului în dinamică, exprimată în unități de trafic (pasageri transportați, inclusiv la plecare) și/sau masa maximă de decolare a aeronavelor (MTOM), pentru perioada de referință.
31. AAC în termen de 30 zile examinează documentele prezentate de către Aeroport.
31.1. Termenul pentru înlăturarea neconformităților constatate conform pct.15 nu poate depăși 15 zile lucrătoare din data recepționării notificării AAC.
31.2. Aeroportul prezintă poziția sa asupra avizului preventiv al AAC în termen de 10 zile lucrătoare.
31.3. Comisia AAC examinează proiectul de aviz în termen de 10 zile lucrătoare de la prezentarea acestuia de către DSEMF.
31.4. Avizul final al AAC se transmite MIDR în termen de 5 zile lucrătoare de la semnare.
Consultarea preventivă a totalurilor evaluării cu Aeroportul
32. Rezultatele preliminare ale verificărilor efectuate de DSEMF sunt aduse la cunoștința Aeroportului prin intermediul unui aviz oficial emis de AAC în conformitate cu PI AAC MD
33. Avizul va conține în mod detaliat fiecare element de neconcordanță identificat în raport cu datele și calculele prezentate de Aeroport, fiind însoțit de explicații și argumente aferente fiecărei poziții de dezacord.
34. Aeroportului i se acordă dreptul de a prezenta argumente suplimentare și justificări în raport cu observațiile formulate în avizul preventiv al AAC.
35. Poziția Aeroportului privind avizul AAC se va prezenta în formă scrisă, printr-un document oficial, și va fi examinată în cadrul unei ședințe comune cu participarea reprezentanților DSEMF, conducerii AAC și reprezentanților Aeroportului.
36. După analiza integrală a argumentelor suplimentare prezentate, responsabilii din cadrul DSEMF vor elabora proiectul avizului destinat Ministerului Infrastructurii și Dezvoltării Regionale (MIDR). Proiectul de aviz va fi înaintat Comisiei AAC pentru examinarea tarifelor pentru serviciile aeroportuare constituite în baza ordinului aprobat de conducerea  AAC.
Componența Comisiei AAC privind examinarea tarifelor pentru serviciile aeroportuare 
37. În componența comisiei privind examinarea tarifelor pentru  serviciile aeroportuare vor fi incluși  :
·  reprezentanți din cadrul DSEMF, 
·  reprezentanți din cadrul  DA
37.1. Comisia este constituită prin ordinul Directorului AAC.
37.2. Ședința Comisiei este deliberativă în prezența majorității simple a membrilor desemnați.
37.3. Deciziile Comisiei se adoptă cu majoritatea voturilor membrilor prezenți.
37.4. În caz de egalitate a voturilor, votul președintelui Comisiei este decisiv.
37.5. Rezultatele examinării se consemnează într-un proces-verbal semnat de membrii participanți.
37.6. Membrii Comisiei pot formula opinii separate care se anexează la procesul-verbal.
Examinarea proiectului de aviz în cadrul Comisiei AAC pentru examinarea tarifelor pentru serviciile aeroportuare
38. Responsabilii din cadrul DSEMF prezintă Comisiei AAC pentru examinarea tarifelor pentru serviciile aeroportuare, spre examinare următoarele documente:
38.1.  Proiectul bazei de cost și al tarifelor pentru serviciile aeroportuare, elaborat și prezentat de Aeroport; 
38.2.  Avizele utilizatorilor de servicii aeroportuare, colectate de Aeroport în urma consultărilor publice privind proiectul tarifelor; 
38.3.  Planul investițional aprobat de Consiliul de administrație al Aeroportului; 
38.4.  Avizul preventiv emis de AAC către Aeroport, precum și argumentele suplimentare prezentate ulterior de acesta. 
39. Comisia examinează proiectul poziției AAC elaborat de DSEMF, precum și poziția suplimentară prezentată de Aeroport referitoare la proiectul evaluat.
40. În cazul neacceptării de către Comisie a proiectului poziției AAC propus de DSEMF, acesta se revizuiește în conformitate cu recomandările Comisiei, prin introducerea modificărilor indicate.
41. Proiectul final al avizului AAC, elaborat de DSEMF și coordonat de Comisie cu anexarea Procesului verbal , se înaintează conducerii AAC pentru semnare.
Adoptarea deciziei privind corectitudinea bazei de cost și nivelul optim al tarifelor la serviciile aeroportuare 
42.   AAC transmite Ministerului Infrastructurii și Dezvoltării Regionale spre aprobare avizul privind verificarea bazei de cost și a tarifelor, în conformitate cu pct.80 din HG nr.476/2016, și în copie  Aeroportului.
43. Avizul va fi însoțit de următoarele documente anexate:
43.1.  Nota informativă care conține argumentele ce au determinat divergențele dintre poziția AAC și cea a Aeroportului; 
43.2.  Estimările și prognozele privind baza de cost, evoluția traficului în dinamică (pasageri, suma masei maxime de decolare a aeronavelor – MTOM), precum și nivelurile optime ale tarifelor pentru serviciile aeroportuare, elaborate de AAC; 
43.3.  Demersul inițial, precum și argumentele suplimentare prezentate ulterior în cadrul procesului de consultare; 
43.4.  Avizele companiilor aeriene, în calitate de utilizatori ai serviciilor aeroportuare prestate de Aeroport; 
43.5.  Procesul-verbal al Comisiei AAC pentru examinarea tarifelor pentru serviciile aeroportuare, privind aprobarea bazei de cost și a nivelului optim al tarifelor. 

44. Prevederile prezentei proceduri sunt obligatorii pentru toate subdiviziunile interne și angajații Autorității Aeronautice Civile implicați în procesul de examinarea tarifelor pentru serviciile aeroportuare. 
45. Conducătorii responsabili asigură aducerea la cunoștința angajaților a prevederilor prezentei proceduri și monitorizează aplicarea corespunzătoare a acesteia. 
46. În vederea aplicării uniforme a procedurii, pot fi elaborate:
44.1. instrucțiuni operaționale;
44.2. formulare și șabloane standardizate;
44.3. alte documente de suport. 
47. Prezenta procedură se aplică în coroborare cu celelalte proceduri interne ale Autorității Aeronautice Civile, în special cele privind managementul documentelor, protecția datelor cu caracter personal și arhivarea.
48. În cazul modificării cadrului normativ aplicabil sau al necesității de îmbunătățire a proceselor interne, procedura se revizuiește și se actualizează corespunzător.
49. Propunerile de modificare și completare a procedurii pot fi înaintate de către subdiviziunile interne sau de către conducerea Autorității Aeronautice Civile, în baza necesităților identificate în procesul de aplicare.
50. Orice situații neprevăzute expres în prezenta procedură se soluționează în conformitate cu legislația în vigoare și cu principiile generale ale dreptului administrativ.
51. Parte integrantă a prezentei proceduri sunt următoarele anexe:
Anexa nr.1.  Analiza veniturilor și cheltuielilor și prognoza indicatorilor financiari;
Anexa nr.2.  Analiza indicatorilor financiari efectivi în corelație cu tarifele aplicate pentru serviciile aeroportuare  în ultimii 3 ani



















 Anexa nr.1
Analiza veniturilor și cheltuielilor și prognoza indicatorilor financiari
	Nr. d/o
	Denumirea indicatorilor 
	N-2
	N-1
	N       
 (9 luni )
	N  (estimat )
	N+1

	 
	 
	mii lei
	mii lei 
	mii lei 
	mii lei 
	mii lei 

	A.
	Venitul din prestarea serviciilor, total inclusiv:
	
	
	
	
	

	B.
	Cheltuieli (costuri) totale
	
	
	
	
	

	1.
	Cheltuieli (costuri) de personal 
	
	
	
	
	

	2.
	Amortizarea mijloacelor fixe 
	
	
	
	
	

	3.
	Costul capitalului
	
	
	
	
	

	4.
	Cheltuieli  (costuri) operaționale
	
	
	
	
	

	4.1.
	Cheltuieli (costuri) materiale, total
	
	
	
	
	

	4.2.
	Cheltuieli aferente serviciilor prestate de terţi, total
	
	
	
	
	

	4.3.
	Alte cheltuieli operaționale, total
	
	
	
	
	

	 
	cheltuieli descifrate
	
	
	
	
	
















Anexa nr.2
Analiza indicatorilor financiari efectivi în corelație cu tarifele aplicate pentru serviciile aeroportuare în ultimii 3 ani
	BAZA DE COST TARIFE AEROPORTUARE


	 
	Indicatori
	unitate
 de măsură
	N-2
	N-1
	N
	N+1

	1
	Cheltuieli directe
	mii lei
	 
	 
	 
	 

	2
	Venituri
	mii lei
	 
	 
	 
	 

	3
	Cheltuieli de regie
	mii lei
	 
	 
	 
	 

	4
	Cheltuieli administrative
	mii lei
	 
	 
	 
	 

	5
	Total cheltuieli
	mii lei
	 
	 
	 
	 

	6
	Ajustarea cheltuielilor
 din venituri colaterale
	mii lei
	 
	 
	 
	 

	7
	Total cheltuieli pentru
 calcularea tarifelor
	mii lei
	 
	 
	 
	 

	8
	Indicatori de volum
	MTOM, Pasageri,
tone
	 
	 
	 
	 

	9
	Cheltuieli pe unitate de volum
	lei
	 
	 
	 
	 

	 
	curs Euro
	 
	 
	 
	 
	 

	10
	Costul la preț calculat
	Euro
	 
	 
	 
	 

	11
	Rentabilitatea 
	%
	 
	 
	 
	 

	12
	Valoarea tarifului aeroportuar, 
inclusiv rentabilitatea
	Euro
	 
	 
	 
	 








	Iulie 2026
	Procedura internă a Autorității Aeronautice Civile
	Ediția      01 Amendament 01



image1.png




